ມີຜູ້ນຶ່ງ​ ເສຍຊີວິດ ແລະ 9 ຄົນ ບາດເຈັບ ໃນເຫດລະເບີດ ເທິງລົດໄຟ ອິນເດຍ (ວີດີໂອ)
ເຫດລະເບີດທັງ 2 ບັ້ນ ​​ຢູ່​ໃນ​ຕູ້​ຫ້ອງ​ນອນ​​ ຂອງ​ລົດ​​ໄຟດ່ວນອິນເດຍ ສາຍ Bangalore ຫາ Guwahati ເຮັດໃຫ້ມີຜູ້ເສຍຊີວິດ ນຶ່ງຄົນ ແລະບາດເຈັບ 9 ຄົນ.
ເຫດລະເບີດ 2 ບັ້ນ ໄດ້ແຕກຂຶ້ນໃສ່ຂະບວນລົດໄຟໂດຍສານ ອິນເດຍ ພຽງບໍ່ເທົ່າໃດນາທີ ຫຼັງຈາກທີ່ໄດ້ເຂົ້າຈອດ ຢູ່ສະຖານີ ເມືອງ Chennai ໂດຍໄດ້ສັງຫານຢ່າງນ້ອຍແມ່ຍິງຜູ້ນຶ່ງແລະມີ ຜູ້ບາດເຈັບອີກບໍ່ຕ່ຳກວ່າ 9 ຄົນ ເຈົ້າໜ້າທີ່ກ່າວວ່າ ເຫດລະເບີດທັງ 2 ບັ້ນ ໃນຕອນເຊົ້າວັນ ພະຫັດມື້ນີ້ ແມ່ນຢູ່ໃນຕູ້ຫ້ອງນອນຊັ້ນທຳມະດາ ຂອງລົດໄຟ ດ່ວນ ສາຍ Bangalore ຫາ Guwahati ຕຳຫຼວດພວມທຳການສືບສວນສອບສວນ ໃນອັນທີ່ພວກເຂົາເຈົ້າ ສົງໄສວ່າ ເປັນການຫ້າງລະເບີດໃສ່ກ້ອງບ່ອນນັ່ງຂອງຜູ້ໂດຍສານ ພວກໝາດົມກິ່ນໄດ້ ຖືກສົ່ງໄປປະຕິບັດໜ້າທີ່ໃນ ບ່ອນເກີດເຫດ ແລະຊອກຄົ້ນຫາລະເບີດ ໃນຫີບເຄື່ອງນຸ່ງ ເຄື່ອງໃຊ້ ຂອງຜູ້ໂດຍສານ ຍັງບໍ່ທັນກຸ່ມໃດອອກມາອ້າງເອົາຄວາມຮັບຜິດຊອບເທື່ອ ກ່ຽວກັບການວາງລະເບີດໃນຄັ້ງ ນີ້ ຊຶ່ງມີຂຶ້ນທ່າມກາງການຮັກສາຄວາມສະງົບທີ່ເຂັ້ມງວດຂຶ້ນ ໃນລະຫວ່າງການເລືອກຕັ້ງໃນທົ່ວໄປຂອງອິນເດຍນັ້ນ